Esther Mitjans, directora de l'Agència Catalana de Protecció de Dades, va participar en el V Fòrum sobre Protecció de Dades de Salut, organitzat per la Societat Espanyola d'Informàtica de la Salut (SEIS), que va tenir lloc a Pamplona els dies 20 i 21 de maig de 2008.
Amb el lema «Impacte del nou Reglament de la LOPD en el sistema sanitari», aquest acte va reunir les principals autoritats en la matèria.
L'Agència Catalana de protecció de dades participa en la VI Trobada Iberoamericana de Protecció de Dades, que tindrà lloc a Cartagena de Indias, Colòmbia, del 27 al 30 de maig de 2008.
L'Agència Catalana de Protecció de Dades convoca cinc beques de col·laboració i recerca, que tenen per objecte afavorir el coneixement de la protecció de dades, així com les funcions i les activitats que duen a terme les autoritats que protegeixen aquest dret.
L'Agència Catalana de Protecció de Dades convoca deu ajuts d'especialització per a estades en centres de recerca, institucions o autoritats especialitzades en protecció de dades.
A la seu del Parlament de Catalunya, i organitzada per l'Agència Catalana de Protecció de Dades, ha tingut lloc una jornada de treball que ha reunit experts en matèria de protecció de dades d'estats federals i plurinacionals, per tractar el tema de la independència de les autoritats de control i analitzar el binomi entre seguretat i vida privada.
L'Agència Catalana de Protecció de Dades participa en el V Fòrum sobre la Protecció de Dades de Salut, organitzat per la Sociedad Española de Informática de la Salud (SEIS).
En aquesta ocasió se celebra amb el lema "Impacte del nou Reglament de la LOPD en el Sistema Sanitari", a Pamplona, els dies 20 i 21 de maig de 2008.
Amb motiu del Dia Internacional d'Internet, el 17 de maig, l'Agència Catalana de Protecció de Dades recorda la publicació de la seva primera Recomanació de l'any 2008 sobre la difusió d'informació que contingui dades de caràcter personal a través d'Internet.
L'Agència Catalana de Protecció de Dades participa en la VIII Jornada d'aspectes legals sobre la Llei de protecció de dades de caràcter personal que organitza la Fundació Doctor Robert de la Universitat Autònoma de Barcelona el 15 de maig de 2008.
Joan Xirau i Serra, director del Centre d'Estudis Jurídics i Formació Especialitzada, va ser l'encarregat d'inaugurar la jornada i va fer referència als dubtes que sorgeixen en l'àmbit de l'Administració de justícia —igual que en d'altres àmbits— relacionats amb el deure de secret del personal que té accés a dades personals en el desenvolupament de la seva feina; l'accés de tercers a procediments que contenen dades personals; el fet que els expedients es trobin damunt les taules de totes les dependències dels jutjats; la informació que es pot transmetre per correu electrònic; la correcció o incorrecció del fet que una altra persona entri al nostre ordinador amb el nostre nom d'usuari, etc. Ateses totes aquestes qüestions, calia fomentar la divulgació i la formació en aquesta matèria.
Esther Mitjans, directora de l'Agència Catalana de Protecció de Dades, va fer referència en la seva exposició al fet que les autoritats de control de protecció de dades suposen una garantia institucional del dret i, tot i la seva independència, estan sotmeses al control de la legalitat o al control judicial.
Mitjans va plantejar la polèmica relativa a l'anonimització de les sentències judicials que es publiquen a Internet i va remarcar que les resolucions judicials no són una font accessible al públic.
No s'ha de confondre la publicitat de les sentències —l'objectiu de la qual és donar a conèixer els fonaments en què s'ha basat el pronunciament— amb la publicitat de les dades personals que contenen.
D'altra banda, va parlar del desconeixement que hi ha entre els ciutadans del dret a la protecció de dades de caràcter personal i de com afecta aquest d'altres drets, com ara el dret a la presumpció d'innocència o el dret a la tutela judicial efectiva.
En la sessió inaugural, Pere Fabra, director dels estudis de dret i ciència política de la UOC, va agrair l'organització de la jornada a l'Agència Catalana de Protecció de Dades, especialment a la directora, Esther Mitjans; també va agrair la col·laboració dels experts i l'assistència de totes les persones que hi van participar, i va fer referència a la importància d'analitzar aquest nou Reglament, a fi d'aprofundir en una matèria tan actual i complexa com és la protecció de dades.
A continuació, en la seva intervenció, Esther Mitjans va valorar molt positivament el fet que la inquietud de la UOC pels canvis tecnològics propiciï espais de treball com aquest.
Va comentar les novetats principals del RLOPD que, segons la seva exposició de motius, pretén dotar de coherència la regulació, desenvolupar la LOPD i els aspectes que aconsellen més precisió per donar seguretat jurídica, tot i que va indicar que algunes de les qüestions incloses s'haurien hagut de regular en una norma amb rang de llei.
Va qualificar de positives l'adequació dels procediments a la LOPD; la regulació de les mesures de seguretat, en concret les relatives als fitxers i tractaments no automatitzats, i la regulació del dret d'oposició.
El Reglament incorpora en la seva regulació doctrina de l'Agència Espanyola de Protecció de Dades i jurisprudència de l'Audiència Nacional, la qual cosa, va recordar, pot conduir a una petrificació d'aquestes doctrina i jurisprudència i el converteix en una norma essencialment interpretativa.
El RLOPD dóna moltes definicions fins ara no incorporades a la Llei, algunes de les quals són una transposició de la Directiva 95/46/CE.
Va parlar de les novetats principals d'aquesta norma, en especial dels polèmics articles 2.2 i 2.3, el contingut dels quals cal interpretar restrictivament, i la dificultat que pot suposar la culpa in vigilando del responsable del fitxer respecte de l'encarregat del tractament.
El RLOPD, encara que òbviament no modifica les competències de l'Agència Catalana de Protecció de Dades, té incidència en l'exercici d'aquestes, en especial en l'exercici de la competència sancionadora, ja que quan l'APDCAT exerceixi aquesta competència respecte d'aquelles entitats que, tot i formar part del sector públic, adoptin la forma d'entitat de dret privat, haurà d'imposar, si escau, multes econòmiques.
En tot cas, l'Agència aposta per un control preventiu, com els actuals plans d'auditoria i control d'ofici, que permeten avaluar el grau de compliment de la normativa i les mesures per esmenar les deficiències detectades.
Finalment va destacar que hi ha aspectes que no han estat incorporats en el RLOPD i que són presents en la regulació de protecció de dades arreu del món, com poden ser les avaluacions d'impacte en la protecció de dades de qualsevol projecte o política públics (PIA), la incorporació del Data Protection Officer en les organitzacions i l'obligació de comunicació de les pèrdues de dades a les persones interessades i a la societat.
L'Agència Catalana de Protecció de Dades organitza una jornada, el dia 7 de maig, a la Torre Mapfre de Barcelona sobre l'Administració Electrònica, aprofitant l'estada a Barcelona del prof. Pierre Trudel, Director del Centre de Recerca en Dret Públic de la Facultat de Dret de la Universitat de Montreal.
El professor Trudel és un especialista en aquest tema i col·labora, com expert, amb l'Agència Catalana de Protecció de Dades atès que coneix molt a fons les estratègies d'implantació del e-govern al Canadà i al Quebec.
El dia 6 de maig l'Agència Catalana de Protecció de Dades organitza, a la seu del Parlament de Catalunya, una jornada en el marc del Grup de treball en matèria de protecció de dades en estats federals i plurinacionals, que dóna continuïtat a la Declaració d'intencions sobre la seva cooperació que es va acordar en el Workshop celebrat el 25 de setembre de 2007 a Montreal, en el marc de la 29a Conferència Internacional de Autoritats de Control de Protecció de Dades.
L'Agència Catalana de Protecció de Dades ha assistit a la Spring Conference 2008, celebrada a Roma els dies 17 i 18 d'abril i organitzada per l'Autoritat Italiana de Protecció de Dades (Garante per la Protezione dei Dati Personali).
L'Agència Catalana de Protecció de Dades participa en l'organització de la jornada El Reglament 1720/2007 de desenvolupament de la Llei orgànica de protecció de dades de caràcter personal, que tindrà lloc el 24 d'abril de 2008 a la Sala d'Actes de la Universitat de Lleida, a l'Edifici del Rectorat, plaça de Víctor Siurana, 1.
L'Agència Catalana de Protecció de Dades organitza una jornada per presentar la Recomanació sobre la difusió d'informació que contingui dades de caràcter personal a través d'Internet.